**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.01.2019, ora 08.00 – 28.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.01.2019, ora 7.00**

**RÂURI**

**Debitele au fost,** **în general, în scădere**, exceptând cursurile mijlocii și inferioare ale Jiului, Oltului, Vedei, Argeșului, Ialomiței și Buzăului și cursul inferior al Prutului, unde au fost în creştere prin propagare.

Pe râurile din bazinele: Vișeu, Iza, Mureș, Siret (exceptând Buzăul), bazinele superioare ale Someșului, Oltului și Prutului și pe râurile din Dobrogea debitele au fost relativ staționare.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Crasna, Crișuri, Târnava Mică, Bega, Bârzava, Jiu, Vedea, Argeș, Ialomița, Suceava, Moldova, bazinele mijlocii și inferioare ale Someșului, Barcăului, Oltului, pe cursul Siretului, pe unii afluenţi ai Bistriţei (Bistricioara, Bicaz, Cuejdiu, Iapa, Cracău) și pe râurile din Dobrogea şi sub 30% din mediile multianuale pe unii afluenți ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice, cu excepția râurilor din vestul și sudul țării, au fost în diminuare, restrângere și eliminare, cu excepția râurilor din Moldova, unde s-au menținut fără modificări importante.

Amonte de barajul acumularii Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,8 km. Râul prezintă aglomerări de ghețuri cu grosimi cuprinse între 0,10 – 2,00 m de la viaduct Poiana Largului până la 0,4 km în aval de barajul Topoliceni. Tronsonul prezintă ochiuri şi canal dezgheţat cu lăţimi cuprinse între 1 şi 10 m pe 50% din lungime.

**Nivelurile** pe râuri la staţiile hidrometrice **se situează sub COTELE DE ATENŢIE**.

**Debitele vor fi, în general, în scădere**, exceptând cursurile inferioare ale Jiului, Oltului, Vedei, Argeșului și Ialomiței, unde vor fi în creștere prin propagare.

Pe râurile din bazinele: Vișeu, Iza, Mureș, Siret, Prut, bazinul superior al Someșului, bazinul superior și mijlociu al Oltului și pe râurile din Dobrogea debitele vor fi relativ staționare.

Sunt posibile creșteri de niveluri și debite pe unele râuri mici din vestul și sudul țării datorită cedării apei din stratul de zăpadă și precipitațiilor lichide prognozate (slabe cantitativ).

Formaţiunile de gheaţă vor fi în diminuare, restrângere şi eliminare, exceptând râurile din Moldova, unde se vor menţine fără modificări importante.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 27-28.01.2019 **a fost în scădere, având valoarea de 4300 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele vor fi în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară** (secţiunea Baziaş) **va fi în scădere (4200 m3/s).**

În aval de Porţile de Fier debitele vor fi în scădere pe sectorul Gruia – Calafat, relativ staţionare pe sectorul Bechet – Corabia şi în creştere pe sectorul Turnu Măgurele – Tulcea.

**2.** **Situaţia meteorologică în intervalul 27.01.2019, ora 08.00 –28.01.2019, ora 06.00**

**În ţară,** vremea a fost apropiată de normal din punct de vedere termic. Cerul a avut înnorări, mai persistente în regiunile sudice și estice. Au fost precipitații slabe, sub formă de ninsoare local în Dobrogea și izolat la munte și în regiunile nordice, dar și sub formă de ploaie, tot izolat, în estul Munteniei. Pe raza județului Călărași, trecător, s-a semnalat polei. Vântul a suflat slab și moderat, cu intensificări în zona înaltă de munte, unde au fost rafale de până la 80...90 km/h, iar zăpada a fost temporar viscolită, iar noaptea, la cote mai reduse, și în sudul Banatului. Stratul de zăpadă la ora 20 măsura pe platformele stațiilor meteorologice până la 224 cm (în Masivul Făgăraș), în Moldova (până la 68 cm), în cea mai mare parte a Transilvaniei (până la 42 cm), local în Oltenia (până la 40 cm), în Maramureș (până la 37 cm), în Muntenia (până la 19 cm), în Banat (până la 18 cm) și în Crișana (până la 16 cm). Temperaturile maxime s-au încadrat între -3 grade la Darabani și Suceava și 8 grade la Drobeta-Turnu Severin, iar la ora 06 se înregistrau valori termice cuprinse între -14 grade la Miercurea Ciuc și 6 grade la Oravița și Reșița. S-a semnalat ceață, în prima parte a zilei și, din nou, noaptea, pe arii extinse în sudul și estul țării și izolat în rest.

**Observaţie:** de ieri dimineață, de la ora 06.00, au fost în vigoare 22 de atenționări cod galben pentru fenomene meteorologice periculoase imediate, emise precum urmează: 10 de CNPM, 6 de SRPV Bacău, 4 de SRPV Craiova și câte 1 de SRPV Timișoara și SRPV Sibiu.

**La Bucureşti,** cerul a prezentat înnorări, iar vântul a suflat slab. Temperatura maximă a fost de 1 grad la toate stațiile meteorologice, iar la ora 06.00 se înregistrau -4 grade la Băneasa și -3 la Afumați și Filaret. Noaptea s-a semnalat ceață.

**3. Prognoza meteorologică în intervalul 28.01.2019, ora 08.00 –29.01.2019, ora 8.00**

**În ţară,** vremea se va încălzi în cea mai mare parte a teritoriului. Cerul va fi mai mult noros, exceptând nord-vestul și centrul, unde în cursul zilei va fi variabil. Îndeosebi spre seară și noaptea în jumătatea de vest temporar vor fi precipitații slabe mai ales sub formă de ploaie, iar la munte mixte. În restul teritoriului, doar cu totul izolat vor fi ploi slabe sau burniță și mai ales în Oltenia, Muntenia și Moldova local se va semnala ceață. Pe arii restrânse vor mai fi condiții de polei. Vântul va sufla slab și moderat, cu intensificări la munte, în special pe creste, unde la rafală va depăși 80 km/h, spulberând zăpada, în Banat, dar trecător și la cote mai reduse și în regiunile estice și sud-estice. Temperaturile maxime se vor încadra, în general, între -1 și 9 grade, iar cele minime între -8 grade în depresiunile Carpaților Orientali și 5...6 grade pe litoral.

**La Bucureşti,** vremea se va încălzi ușor. Cerul va fi mai mult noros și mai ales dimineața și noaptea se va semnala ceață. Vântul va sufla în general slab. Temperatura maximă se va situa în jurul valorii de 5 grade, iar cea minimă se va situa în jurul valorii de -2 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Brașov** informează telefonic că la data de 27.01.2019 s-a produs un incendiu în care au ars cca 200 mp din acoperișul halei S.C. Kronospan Trading S.R.L. Brașov. Echipajele I.S.U. Brașov au intervenit pentru stingere. Se va reveni cu informații.

**2. În domeniul solului şi vegetaţiei**

**A.B.A. Siret Bacău** **și G.N.M.-C.J. Bacău** informează că la data de 27.01.2019, în jurul orei 11:45, s-a fisurat conducta O.M.V. Petrom de la Stația 21 Runcu către depozitul Albotești (la aproximativ 900 m de stație), în zona comunei Măgirești, jud. Bacău. Au fost poluați cu apă sărată cca 250 mp de sol (islaz comunal din domeniul public al comunei Măgirești). Reprezentanți ai S.G.A. Bacău, G.N.M.-C.J. Bacău și I.S.U. Bacău s-au deplasat la locul incidentului pentru investigații. **Măsuri:** s-a oprit pomparea, la fața locului s-a deplasat o echipă IREM cu un buldoexcavator, care a procedat la decopertarea conductei pentru identificarea fisurii, urmând ca aceasta sa fie remediată prin sudare. Nu a fost afectat nici un curs de apă.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE